晨起梳頭髪白且稀有感
作者：程俱
朝代：宋

paragraphs: 余髪已種種，我懷亦依依。
風林無安巢，寒日無餘輝。
束髪隨官牒，前言服良規。
豈惟會計當，自詭牛羊肥。
妄獻北闕書，野芹安足希。
一挂邪士籍，徒嗟寸誠微。
惓惓畎畝志，正作禍患機。
羈危不如人，行行向知非。
世變不可料，胡塵暗王畿。
真人起白水，帝命式九圍。
誤沐宣室召，白頭侍經幃。
誰言螢爝光，敢近白日暉。
誰言草木萌，敢試雷霆威。
野馬立仗下，軒昂妄鳴嘶。
棄之老牛皂，無復瞻龍墀。
天公了無私，與奪適所宜。
時方急功名，選愞安所施。
士方貴才辨，安用鈍訥爲。
常人與善士，何異於愚癡。
譬之救焚溺，珮玉行逶迤。
棄捐乃其理，刺天看羣飛。
幸非高明室，百鬼浪見闚。
自從伏嵁巖，風淫得偏扉。
有足不得行，有手不得持。
每思林野娛，濟勝憂無期。
堆豗不得往，如驥縶且鞿。
如盲不忘視，如寒不忘衣。
如痿不忘起，如羈不忘歸。
但願老窮健，長甘北山薇。
豈復理鬚鬢，峨冠待晨曦。